સમગ્ર વ્યવહારમાં વધારે પારદર્શકતા આવે એ માટે સોસાયટીને શક્ય એટલી ઝડપથી કન્વેયન્સ મળી જાય એવી જોગવાઈ કરવામાં આવી છે. આ વિશે વાત કરતાં એક રેસિડેન્શિયલ સર્વિસ જોન્સ લૅન્ગ લસાલ ઇન્ડિયાનાં વાઇસ પ્રેસિડન્ટ મૃણાલ દુગ્ગર કહે છે, ‘ડેવલપર માટે હવે જે જમીન પર પ્રોજેક્ટ તૈયાર થયો હોય એનું કન્વેયન્સ સોસાયટી રજિસ્ટર્ડ થાય એના ચાર મહિનાની અંદર સોંપી દેવાનું ફરજિયાત છે. તાજેતરમાં મહારાષ્ટ્ર ઓનરશિપ ઑફ ફ્લૅટ્સ ઍક્ટમાં થયેલા સુધારા પ્રમાણે જો ડેવલપર આ સમયગાળામાં કન્વેયન્સ આપવામાં નિષ્ફળ સાબિત થાય તો તેને પેનલ્ટી તો લાગે જ છે, સાથે-સાથે તેના તમામ સંભવિત ડેવલપમેન્ટ પ્રોજેક્ટ પર પ્રતિબંધ પણ આવી શકે છે.’